Az SMS "Ostfriesland" a Német Császári Haditengerészet egyik csatahajója volt, a Helgoland-osztály másodikként megépített egysége. A Nyílt-tengeri Flotta "(Hochseeflotte)" I. csatahajórajához "(Geschwader I)" lett beosztva és jórészt ennek a kötelékében szolgált az első világháború alatt. Testvérhajóihoz, a "Helgoland"hoz, a "Thüringen"hez és az "Oldenburg"hoz hasonlóan az "Ostfriesland" is részt vett a háború nagy hadműveleteiben az Északi-tengeren, így a legnagyobb tengeri összecsapásában, a skagerraki csatában is, valamint több bevetésben a Balti-tengeren.